b'\n_START_ARTICLE_\nLojze Krakar\n_START_SECTION_\n\xc5\xbdivljenje\n_START_PARAGRAPH_\nLojze Krakar je gimnazijo obiskoval v Novem mestu. Med vojno je bil \xc5\xa1e kot gimnazijec v italijanskih zaporih in nem\xc5\xa1kih tabori\xc5\xa1\xc4\x8dih. Po vojni je kon\xc4\x8dal gimnazijo in leta 1954 diplomiral na Filozofski fakulteti v Ljubljani iz slavistike. Med letoma 1965 in 1975 je v okviru lektorata pou\xc4\x8deval slovensko knji\xc5\xbeevnost in jezik na Univerzi J. W. Goetheja v Frankfurtu na Majni. Tam je leta 1970 doktoriral. Kasneje je bil profesor slovenske knji\xc5\xbeevnosti na Filozofski fakulteti v Zadru. Delal je kot urednik pri Tovari\xc5\xa1u, Cicibanu, na RTV Slovenija in v Cankarjevi zalo\xc5\xbebi. Nekaj \xc4\x8dasa je bil samostojni knji\xc5\xbeevnik. Prevajal je poljsko, srbohrva\xc5\xa1ko in nem\xc5\xa1ko poezijo. Prevedel in uredil je antologiji Poljska lirika dvajsetega stoletja in Sodobna mongolska lirika in urejal zbirko Lirika pri Mladinski knjigi. Objavil je nekaj literarnozgodovinskih in komparativnih razprav in esejev. Lojze Krakar spada v prvo povojno pesni\xc5\xa1ko generacijo, ki jo sestavljajo Janez Menart, Tone Pav\xc4\x8dek, Ciril Zlobec, Kajetan Kovi\xc4\x8d, Ivan Minatti, Ada \xc5\xa0kerl, Jo\xc5\xbee \xc5\xa0mit, Peter Levec idr. V Krakarjev spomin potekajo v Semi\xc4\x8du v mesecu februarju Krakarjevi dnevi. Tam je tudi Krakarjev muzej, pred katerim stoji njegov doprsni kip.\n_START_SECTION_\nLiterarna zgodovina\n_START_PARAGRAPH_\nDelo Goethe pri Slovencih (COBISS) je nastajalo od leta 1965, ko je pou\xc4\x8deval na frankfurtski univerzi, do oktobra 1969, ko je bilo sprejeto in nato februarja 1970 zagovarjano kot doktorska disertacija. \xc5\xa0e istega leta je iz\xc5\xa1lo v nem\xc5\xa1\xc4\x8dini pod naslovom Goethe in Slovenien (COBISS) in nato leta 1972 tudi v sloven\xc5\xa1\xc4\x8dini. Nem\xc5\xa1ko izdajo je ocenil Boris Paternu (COBISS), slovensko pa Drago Rustja (COBISS)._NEWLINE_V \xc5\xa1tudijah, razpravah in esejih, zbranih v knjigah Prepletanja (1978) (COBISS) in Zmage in porazi pesnikov (1998) (COBISS), je Krakar obravnaval problematiko pesni\xc5\xa1tva in prevajanja pesmi, pa tudi obdobja v evropski literarni zgodovini.'